**צו הגנת הצרכן (סימון טובין)(סימון טובין במחיריהם הממוצע במדינות מחוץ לישראל)(הוראת שעה)(תיקון), התשע"ח – 2018**

בתוקף סמכותי לפי סעיפים 17(ב) ו – 37 לחוק הגנת הצרכן, התשמ"א – 1981 [[1]](#footnote-1) (להלן – החוק), בהתייעצות עם שר הבריאות לפי סעיף 37(ב) לחוק ובהתייעצות עם הממונה לפי סעיף 37(א1) לחוק ובהמלצת הוועדה כהגדרתה בצו העיקרי לעניין סעיף 3 לצו זה, אני מצווה לאמור:

|  |  |  |  |  |  |
| --- | --- | --- | --- | --- | --- |
| תיקון סעיף 4 | 1. | בצו הגנת הצרכן (סימון טובין)(סימון טובין במחיריהם הממוצע במדינות מחוץ לישראל)(הוראת שעה), התשע"ז – 2017 [[2]](#footnote-2) (להלן – הצו העיקרי), במקום סעיף 4 יבוא - | | | |
|  | | "(א) מעת לעת יעדכן השר את רשימת הטובין שבתוספת אם קיים צורך בכך; תחילת העדכון תהיה לפי האמור בסעיף קטן (ב).  (ב) נוסף על העדכון ברשומות תפורסם באתר האינטרנט של הרשות הודעה על רשימת הטובין המעודכנת; בכל מקרה, תחילתו של עדכון התוספת תהיה חמישה ימי עסקים מיום הפרסום ברשומות." | | | |
| תיקון סעיף 5 | 2. | במקום סעיף 5 לצו העיקרי יבוא - | | | |
|  |  | "(א) עוסק המוכר טובין המנויים בתוספת יסמן את מחיריהם הממוצע בשקלים חדשים במדינה או במדינות שנבדקו מחוץ לישראל, באמצעות שלט שיוצמד למדף שעליו מוצעים הטובין למכירה; גודלו ונוסחו של השלט לגבי כל פריט טובין המנוי בתוספת יהיה כאמור באתר האינטרנט של הרשות.  (ב) בלי לגרוע מסעיף קטן (א), עוסק המציע למכירה את הטובין בשיווק מרחוק, כהגדרתו בסעיף 14ג(ו) לחוק, יסמן בסמוך להצגת הטובין, באופן בולט לעין ובאותיות וספרות ברורות וקריאות, את מחיריהם הממוצע במדינה או במדינות שנבדקו מחוץ לישראל; נוסחו של הסימון לגבי כל פריט טובין יהיה כמפורט באתר האינטרנט של הרשות וכמו כן, סימון זה יהיה מובחן ממחיר הטובין בישראל כפי שמציגו העוסק." | | | |
|  |  |
|  |  |
|  |  |  | | | |
| תיקון התוספת לצו | 3. | בתוספת לצו העיקרי,   1. בעמודה "מחיר ממוצע בשקלים חדשים במדינות מחוץ לישראל" - 2. בפרט 2, במקום "5.92" יבוא, "4.45"; 3. בפרט 6, במקום "10.87" יבוא, "9.74"; 4. בפרט 7, במקום "8.60" יבוא, "8.70". | | | |
|  |  | 1. אחרי פרט 7 יבוא - | | | |
|  |  | **שם המוצר** | | **ברקוד בישראל** | **מחיר ממוצע בשקלים חדשים במדינות מחוץ לישראל** |
|  |  | 8. | קולגייט מקס וויט משחת שיניים 100מ"ל | 6001067025122 | 7.96 |
|  |  | 9. | טמפוני או בה סופר 32 יחידות | 3574660115154 | 16.75 |
|  |  | 10. | טמפוני או בה נורמל 32 יחידות | 3574660089547 | 15.60 |
|  |  | 11. | תחתוניות אולוויז דייליז פרש & פרוטקט נורמל 80 יחידות | 4015400746812 | 12.86 |
|  |  | 12. | ג'ילט פרו אנטי פרספירנט קליר ג'ל קול וייב 70 מ"ל | 7702018978120 | 9.78 |
|  |  | 13. | רקסונה ספריי אקטיב לגבר 150 מ"ל | 8710908251030 | 7.91 |
|  |  | 14. | טמפוני טמפקס פרל רגיל 20 יחידות | 4015400269762 | 13.79 |
|  |  | 15. | טמפוני או בה פרו קומפורט נורמל 32 יחידות | 3574660239973 | 18.65 |
|  |  | 16. | דאודורנט גרנייה מינרל פרוטקשין 5 קוטון פרש רול און 50 מ"ל | 3600541474499 | 7.52 |
|  |  |  |  |  |  |
|  |  |  | התקופה שנבדקה (למעט פריטים 1, 3, 4 ו – 5) –  מאי 2017 עד אפריל 2018 | | |
|  |  |  | **מטבע** | **מדינה** | **שער החליפין בשקלים חדשים** |
|  |  |  | דולר אמריקאי | ארה"ב | 3.52 |
|  |  |  | פאונד | בריטניה | 4.71 |
|  |  |  | כתר דני | דנמרק | 0.56 |
|  |  |  | אירו | גוש האירו | 4.17 |
|  |  |  | דולר ניוזילנדי | ניו זילנד | 2.52 |
|  |  |  | כתר צ'כי | צ'כיה | 0.16 |
|  |  |  | לב בולגרי | בולגריה | 2.14 |
|  |  |  | לאו רומניה | רומניה | 0.91 |
|  |  |  | וון קרום קוראני | דרום קוריאה | 0.00 |
|  |  |  | דולר קנדי | קנדה | 2.76" |

\_\_\_\_\_\_\_\_\_\_\_ התשע"ח (\_\_\_\_\_\_\_\_ 2018)

(חמ 3-5491)

אלי כהן

שר הכלכלה והתעשייה

דברי הסבר

צו הגנת הצרכן (סימון טובין)(סימון טובין במחיריהם הממוצע במדינות מחוץ לישראל)(הוראת שעה), התשע"ז – 2017 פורסם ברשומות ביום 27/8/17 (להלן הצו). מטרת הצו, לשקף לצרכן את פערי המחירים במוצרים נבחרים, לעומת מחירו הממוצע של אותו מוצר במדינות נבחרות מחוץ לישראל. ביום 20/2/18 פורסמה רשימת הטובין הראשונה לגביהם חלה החובה על קמעונאי לשקף את מחיריהם הממוצע במדינות נבחרות בחו"ל.

התיקון הנוכחי לצו כולל כמה תיקונים –

1. הוספת פריטי טובין לתוספת לצו עליהם תחול החובה כאמור. רשימה זו כוללת פריטים אשר הומלצו לשר על ידי הוועדה לבדיקת פערי מחירים כאמור בסעיף 2 ו – 3 לצו. הוועדה פועלת על סמך מסמך עקרונות שגיבשה לעצמה, וכן על סמך אמות מידה שגיבשה הרשות להגנת הצרכן באשר למה הוא פער מחירים לא הוגן לצרכן בישראל. כמו כן כוללת התוספת פריטים אשר מבקש השר ביוזמתו להוסיף לתוספת כאמור בסעיף 3 לצו הואיל ולגביהם נמצא פער מחירים של מעל 50% בין המחיר הממוצע בארץ למחיר הממוצע בחו"ל במדינות נבחרות.
2. תיקון השערים היציגים הממוצעים וכן התקופה שנבדקה לצורך חישוב שער החליפין כאמור בסעיף 3(ב) לצו.
3. תיקון שני סעיפים בצו, אשר מהניסיון הנצבר בטיפול בצו, הראה כי הם לא ישימים.

**תיקון סעיף 4** - סעיף 4 בנוסחו המקורי מעורר קושי ממשי ביישום. סעיף קטן (א) קובע כי אחת לרבעון השר יעדכן את רשימת הטובין אם קיים צורך בכך וסעיף קטן (ב) קובע כי נוסף על הפרסום ברשומות, הודעה על רשימת הטובין המעודכנת תפורסם באתר הרשות ביום העסקים הראשון של הרבעון. הניסיון מלמד כי החלוקה הדיכוטומית לרבעונים דווקא וההוראה הדווקנית של פרסום עדכון התוספת ביום הראשון של הרבעון, אינה ישימה. בפועל הליכי תיקון הצו אורכים זמן רב מהמצופה ובמיוחד איסוף הנתונים ועיבודם, דיון בוועדה באשר למוצרים אשר מוצדק להכליל בצו כאמור במתודולוגיה של הוועדה וכן, קיום הליך סדור ומעמיק של בחינת התייחסויות הגורמים עליהם משפיע הצו.

לפיכך מוצע כי במקום החלוקה של אחת לרבעון אם קיים צורך בכך, ייכתב כי השר יעדכן את התוספת מעת לעת, אם קיים צורך בכך. בכפוף לכללי המשפט המנהלי באשר לסבירות ומידתיות האמור בצו.

בנוסף, תבוטל החובה לפרסם את רשימת הטובין ביום העסקים הראשון של הרבעון דווקא. רשימת הטובין תועלה לאתר הרשות בעת פרסומה ברשומות או לקראת פרסומה ברשומות. כמו כן, ככל שניתן יהיה, הרשות תפיץ את דבר עדכון התוספת לעוסקים עליהם חל הצו (קמעונאים גדולים לפי חוק קידום התחרות בענף המזון) באמצעות הדואר האלקטרוני. בכל מקרה תחילתו של העדכון לתוספת, תהיה חמישה ימי עסקים מיום הפרסום ברשומות.

**תיקון סעיף 5 -** סעיף 5 הינו הסעיף האופרטיבי בצווהוא זה שקובע כי עוסק המוכר טובין המנויים בתוספת, יסמנם בשלט עליו יופיע מחירים הממוצע במדינות נבחרות. סעיף 5 כנוסחו המקורי, מציין פרטנית מה ייכתב על גבי השלט הן בכותרת (מחיר ממוצע במדינות נבחרות) והן בתוכן השלט (שם הטובין, ברקוד בישראל, מחיר ממוצע בחו"ל) וכן את אופן הסימון (אותיות וספרות ברורות וקריאות ובצבע שונה מצבע הרקע שעליו מופיעות). אותו הדבר גם המכירה מקוונת. בפועל ועל מנת להקל עם העוסק, בעת העדכון הראשון לתוספת, פורסמו באתר הרשות שלטים לדוגמה לכל מוצר ומוצר אשר הופיע בתוספת. שלטים לדוגמה אלו חסכו מהעוסק הכנת השלט בעצמו והתאמתו לאמור בצו, שכן כל שנותר בידו הוא הדפסתם ותלייתם על גבי המדפים בסמוך למוצרים עליהם חל הצו.

זאת ועוד, במהלך העבודה המשותפת עם חברת נילסן סוכם כי השימוש בנתוני נילסן ילוו בהערה, לרבות על גבי השלט לפי הצו ולפיה המחיר הממוצע חושב על ידי משרד הכלכלה כדי לספק אינדיקציה למחירי מדף של אותם מוצרים במדינות נבחרות וכי מחירי המדף אלו עשויים בפועל להיות שונים מהמחירים הממוצעים. לפיכך, על מנת להקל עם העוסק ושלא יצטרך בעצמו לכתוב בכל שלט המוצב במדף או באתר המקוון, את ההערה האמורה, יחייב הצו את העוסק לעשות שימוש בשלט באתר הרשות, אשר יכלול את כל הפרטים המהותיים של הסימון.

בנוסף, בחינת נתוני נילסן על ידי הוועדה הראה כי בחלק מהמוצרים קיימת מדינה אחת להשוואה. לאחר דיון בוועדה הוחלט על ידה כי יש מקום לכלול ברשימת המוצרים המומלצים לשר גם מוצרים אלו, אולם יש לשקף לצרכן כי המחיר ממוצע הוא מחיר ממוצע במדינת השוואה אחת. לפיכך, על מנת להקל עם העוסק ובכדי שלא יצטרך לחקור באלו מוצרים קיימת מדינה ברת השוואה אחת ומהי אותה מדינה ולכתוב בעצמו את ההערה הנדרשת, יחויב העוסק לעשות שימוש בשלטים שבאתר.

מוצע לקבוע כי העוסק יחויב לגודלו ונוסחו של השלט כפי שיפורסם באתר כלומר, כל שיצטרך לעשות הוא להדפיס את השלט בגודל כפי שקיים באתר הרשות. אותו הדבר יחול לגבי מכר מקוון, אולם במקרה זה העוסק לא יחויב לגודל השלט, אלא רק לנוסחו (לרבות ההערות הנדרשות), אולם תחול הוראה כללית בעניין מובלטות.

1. ס"ח התשמ"א, עמ' 248. [↑](#footnote-ref-1)
2. ק"ת התשע"ז, עמ' 1703, התשע"ח עמ' 1023 . [↑](#footnote-ref-2)